Diari Oficial de la Generalitat Valenciana


Sumari del DOGV 5009, del 19-05-2005 (2005/4981)

RESOLUCIÓ de 26 de gener de 2005, del conseller de Territori i Habitatge, per la qual s'aprova definitivament el pla especial modificatiu amb expedient d'homologació de la segona fase del Parc logístic de Riba-roja de Túria, amb les condicions que han quedat recollides en el cos de la present resolució i que deriven fonamentalment de la declaració d'impacte ambiental, de la Demarcació de Carreteres del Ministeri de Foment i de la Direcció General d'Aviació Civil, que han d'incorporar-se al posterior pla parcial.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5009

Data del DOGV
:   19-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4981


Data del document
:   26-01-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Riba-roja de Túria
    * pla d'urbanisme
    * impacte ambiental

RESOLUCIÓ de 26 de gener de 2005, del conseller de Territori i Habitatge, per la qual s'aprova definitivament el pla especial modificatiu amb expedient d'homologació de la segona fase del Parc logístic de Riba-roja de Túria, amb les condicions que han quedat recollides en el cos de la present resolució i que deriven fonamentalment de la declaració d'impacte ambiental, de la Demarcació de Carreteres del Ministeri de Foment i de la Direcció General d'Aviació Civil, que han d'incorporar-se al posterior pla parcial. [2005/F4981]
  
Vist l'expedient remés per la Direcció General de Transports de la Conselleria d'Infraestructures i Transport referit al pla especial modificatiu amb expedient d'homologació de la segona fase del Parc logístic en els termes municipals de Riba-roja de Túria i Loriguilla, i de conformitat amb els següents,
  
Antecedents de fet
  
Primer
  
L'expedient es va sotmetre a informació pública mitjançant una resolució de la Direcció General de Transports d'1 d'abril de 2004. Després del pertinent període d'exposició pública, que va ser anunciada en el Diari Oficial de la Generalitat Valenciana de data 15 d'abril del 2004 i en el diari El Mundo de data 19 d'abril de 2004, la Direcció General de Patrimoni de la Conselleria de Cultura, Educació i Esport, Direcció General d'Aviació Civil, AENA i l'IVHSA van presentar al·legacions.
  
En data 2 de juliol de 2004 el director general de Transports de la CIT resol desestimar les al·legacions presentades i aprovar provisionalment l'expedient de referència.
  
Segon
  
El projecte consta de memòria informativa, memòria justificativa, plànols d'informació, plànols d'ordenació, fitxes i estudi d'impacte ambiental.
  
Tercer
  
Durant la tramitació de l'expedient es van sol·licitar informes a:
  
- Demarcació de Carreteres del Ministeri de Foment.
  
- Direcció General de Patrimoni de la Conselleria de Cultura.
  
- Conselleria de Territori i Habitatge.
  
- Confederació Hidrogràfica del Xúquer.
  
- AENA i Direcció General d'Aviació Civil.
  
Durant la tramitació es va remetre l'expedient als dos municipis afectats, a l'efecte que s'exposara al públic en les dependències municipals, i s'emetera dictamen municipal. No s'han pronunciat cap dels dos municipis consultats.
  
En data 15 d'octubre de 2004 se sol·licita informe a la Divisió de Carreteres de la Direcció General d'Obres Públiques i al ST de Medi Ambient (camins ramaders). Així mateix, amb idèntica data, es comunica a la Direcció General de Transports que ha d'incorporar al projecte estudi acústic. En data 19 d'octubre de 2004, té entrada escrit de la DG de Transports en què s'informa que s'està realitzant estudi acústic, estant previst incorporar al projecte d'urbanització les mesures que resulten pertinents.
  
La Direcció General de Patrimoni, en escrit presentat el 27 d'abril de 2004, assenyala que no es pronuncia sobre el pla especial per no disposar de l'informe dels seus serveis tècnics en relació amb el patrimoni arqueològic.
  
La Direcció General d'Aviació Civil, en escrit de 21 de maig, indica que han de respectar-se les servituds aeronàutiques, i que per a la construcció de les dites zones serà necessària la seua autorització. En el mateix sentit es pronuncia AENA, també de 21 de maig, apuntant que el document de pla especial establisca el requeriment d'autorització de la Direcció General d'Aviació Civil per a construir en zona de servitud aeronàutica.
  
En aquest sentit, en data 4 d'octubre de 2004, té entrada informe de la DG d'Aviació Civil relatiu al pla parcial de la «II Fase Parc logístic», emés en sentit desfavorable.
  
L'IVHSA presenta, el 13 de maig de 2004, una al·legació en què qüestiona la forma i la tramitació del document i en sol·licita l'arxivament.
  
Quart
  
En data 19 d'octubre de 2004 la DG de Transports remet la resolució del comissari d'Aigües de la Confederació Hidrogràfica del Xúquer per la qual s'autoritza la DG de Transports per a la construcció del col·lector d'aigües pluvials procedents del parc logístic a la zona de policia, marge esquerre de la rambla del Poyo, i abocament de les dites aigües a aquesta última, i han de quedar acabades les obres en el termini màxim de 12 mesos a partir de la notificació de la dita autorització.
  
Cinqué
  
Riba-roja de Túria compta amb pla general d'ordenació urbana aprovat definitivament per la Comissió Territorial d'Urbanisme de València amb data 13 de març de 1997. Loriguilla compta amb pla general d'ordenació urbana aprovat definitivament amb data 20 de desembre de 2002.
  
Sisé
  
El pla especial de reserva de patrimoni del parc logístic va ser aprovat per la Comissió Territorial d'Urbanisme el 6 de març de 2001. En data 27 de juny de 2002, la Comissió Territorial del Pla Especial (1a fase) el va aprovar. L'expedient d'expropiació per taxació conjunta va ser aprovat definitivament el 16 d'abril de 2004.
  
Seté
  
Durant la sessió de la Comissió Informativa de 22 d'octubre de 2004, el representant del Ministeri de Foment aporta còpia d'informe desfavorable, de caràcter vinculant, de data 20 d'octubre de 2004, dirigit a la DG de Transports, en el qual es fa constar el següent:
  
L'actuació urbanística projectada se situa dins de la vigent zona de protecció de 500 metres a un costat i a l'altre de la A-7 E-15 (segons escrits de l'enginyer cap d'aquesta demarcació de data 20 de juny de 1994 i 17 de desembre de 2002). Per part d'aquesta demarcació està en fase de redacció l'estudi informatiu AZ-1-E-32 «Circumval·lació exterior de València».
  
Per tot l'anteriorment exposat i fins que l'esmentat estudi informatiu estiga finalitzat i es puga comprovar que l'actuació urbanística sol·licitada no afecta aquest, aquest servei emet un informe desfavorable.
  
D'altra banda, per part dels representants de l'Oficina del Pla de Carreteres de la Conselleria d'Infraestructures i Transport i del Ministeri de Foment, s'indica, a títol de recomanació, que l'accés a la segona fase previst hauria d'executar-se de manera simultània a l'actuació.
  
Octau
  
En data 2 de novembre de 2004 té entrada (fax) en el ST de Planificació i Ordenació Territorial informe de la cap del Servei de Planificació de la DG de Transports de la mateixa data en què es posa de manifest el següent:
  
Primer. Quant al desenvolupament corresponent a l'àrea situada en la franja de 500 metres al costat del bypass, s'assenyala que la implantació en aquest àmbit dels usos previstos en el pla parcial se subordinarà a les previsions del Ministeri de Foment en relació amb l'actuació de nova autovia de circumval·lació de València.
  
Segon. En el que es refereix a l'accés previst al parc logístic, cal assenyalar que el seu projecte constructiu està en aquests moments en redacció, i ha sigut aprovat el 29 d'octubre de 2004 el corresponent projecte bàsic. L'execució d'aquest accés es preveu que comence en 2005-2006, la qual cosa permetrà simultaniejar la seua entrada en servei amb la progressiva localització d'empreses al parc.
  
En data 17 de novembre de 2004 es remet una còpia d'aquest informe de la DG de Transports a la Demarcació de Carreteres del Ministeri de Foment i a l'Oficina del Pla de Carreteres de la Conselleria d'Infraestructures i Transport.
  
Nové
  
En data 10 de novembre de 2004 té entrada la preceptiva declaració d'impacte ambiental, emesa en data 28 d'octubre de 2004, pel director general de Gestió del Medi Natural i estimada acceptable, amb una sèrie de condicionants, destacant pels seus efectes urbanístics els següents:
  
- S'estableix una reserva a favor de l'òrgan competent en matèria d'inundabilitat en relació amb la solució proposada per a la recollida i l'abocament de les aigües pluvials a la bassa projectada, i el seu posterior bombament a la rambla del Poyo, i la necessitat o no-necessitat de redactar un estudi d'inundabilitat de zona.
  
- S'estableix la necessària reserva a favor dels criteris addicionals de caràcter tècnic i consideracions d'idoneïtat del projecte avaluat per la Comissió Territorial d'Urbanisme, en relació amb les infraestructures necessàries (abastiment d'aigua potable, xarxa de sanejament d'aigües residuals i de pluvials, residus, energia i transport).
  
- S'ha d'aportar davant de la Comissió Territorial d'Urbanisme la informació sobre l'estació depuradora que tractarà les aigües residuals, en què s'acredite la capacitat d'aquesta.
  
- La zona verda projectada a l'oest i a l'est del parc ha de fer-se extensiva al límit nord d'aquest, perquè actue com a zona de transició entre el parc logístic i els terrenys adjacents, on hi ha una xicoteta zona residencial.
  
- Respecte de les restes arqueològiques o elements mereixedors de protecció que puguen aparéixer en la zona, caldrà ajustar-se als criteris que la Conselleria de Cultura establisca en el marc de les seues funcions i competència en la Comissió Territorial d'Urbanisme.
  
- Les modificacions al traçat dels camins ramaders afectats han de ser informades i autoritzades per la DG de Gestió del Medi Natural, amb anterioritat a l'aprovació del pla parcial.
  
Desé
  
En data 18 de novembre de 2004, té entrada la documentació remesa pel Servei de Planificació de la DG de Transports que consisteix en annex en el qual s'assumeixen els condicionants i les observacions plantejades en l'esmentada declaració d'impacte ambiental. D'aquest informe cal destacar el següent:
  
- Les basses de tempestat actualment en execució resolen el drenatge de tot l'àmbit, qualificat com a no inundable en el Patricova. L'abocament a la rambla del Poyo ha sigut autoritzat per la Confederació Hidrogràfica del Xúquer.
  
- El posterior pla parcial, com també els documents d'ordenació que el desenvolupen quedaran subjectes a la incorporació, en cas d'haver-la, de criteris addicionals quant a les infraestructures necessàries per a l'actuació urbanística projectada.
  
- Serà el pla parcial el document que establisca la necessitat o no-necessitat d'una estació depuradora per al tractament d'aigües residuals i la reserva de sòl corresponent. El cabal diari mitjà estimat és de 800 m3/dia i la superfície necessària per a la depuradora uns 2.000 m2. El desenvolupament de l'ordenació detallada ha de tindre en compte la disponibilitat de terrenys per a una nova depuradora i el projecte d'urbanització haurà de justificar la seua dimensió, disseny i explotació.
  
- El pla parcial ha de recollir en la seua ordenació la zona verda del límit nord i posteriorment, en el projecte d'urbanització, es dissenyarà la dita zona amb les mateixes característiques que en la fase I.
  
- Respecte als possibles jaciments, no s'estableixen mesures preventives concretes. S'ha de realitzar una vigilància arqueològica a peu d'obra. L'arqueòleg encarregat d'aquesta realitzarà els informes pertinents, i en cas d'aparició d'indicis de restes arqueològiques es paralitzarà l'obra i s'informarà la Conselleria de Cultura.
  
- La modificació del traçat dels camins ramaders es realitzarà de forma consensuada amb la DG de Gestió de Medi Natural.
  
Onzé
  
La Comissió Territorial d'Urbanisme de València, en sessió celebrada el 20 de desembre de 2004, va acordar informar favorablement sobre el pla especial modificatiu amb expedient d'homologació de la segona fase del Parc Logístic de Riba-roja de Túria, amb les condicions que han quedat recollides en el cos de l'informe i que deriven fonamentalment de la declaració d'impacte ambiental, de la Demarcació de Carreteres del Ministeri de Foment i de la DG d'Aviació Civil, que han d'incorporar-se al posterior pla parcial, i elevar l'expedient al conseller de Territori i Habitatge per a la seua aprovació definitiva, condicionant l'aprovació del posterior pla parcial II fase Parc logístic en els termes municipals de Riba-roja de Túria i Loriguilla que es justifiquen els punts següents:
  
- Informe favorable i autorització de la DG de Gestió del Medi Natural respecte a les modificacions al traçat dels dos camins ramaders.
  
- Certificat de l'entitat gestora encarregada del subministrament d'aigua sobre l'existència de recursos hídrics en quantitat i qualitat suficients.
  
- Certificat de l'entitat gestora de l'EDAR sobre la capacitat d'aquesta per a admetre el volum d'aigua residual generat en el sector.
  
- Incorporació de les condicions indicades en els informes de la Demarcació de Carreteres del Ministeri de Foment (zona de protecció de 500 metres) i de la DG d'Aviació Civil.
  
- Malgrat no estar afectada l'actuació pel Patricova, estudi d'inundabilitat de la zona en relació amb la solució proposada per a la recollida i l'abocament de les aigües pluvials a la bassa projectada.
  
Fonaments de dret
  
Primer
  
Respecte de les al·legacions presentades, el director general de Transports ha informat el següent:
  
- La DG de Patrimoni no s'ha pronunciat sobre la compatibilitat de l'ordenació proposada amb les exigències derivades de la protecció del patrimoni cultural, i no planteja cap modificació al document sotmés a informació pública.
  
- Pel que fa als escrits de la DG d'Aviació Civil del Ministeri de Foment, i d'AENA relatius a la necessitat autorització del Ministeri de Foment per a la construcció en zona de servitud aeronàutica, cal assenyalar que el pla especial que es tramita té com a objecte fonamental l'assignació d'usos, i no definir l'ordenació detallada de l'àmbit, que serà objecte del corresponent pla parcial, que s'ha de tramitar amb caràcter previ al seu desenvolupament, i és en aquest últim document en què s'hauran d'incorporar les condicions a l'edificació en les zones de servitud aeronàutica legalment establides.
  
- Pel que fa a l'al·legació presentada per l'IVHSA s'indica:
  
a) En relació amb la necessitat que el pla especial siga assimilable al d'un pla parcial, s'assenyala que el pla especial tramitat té com a objecte la reclassificació i l'ordenació dels usos que s'han de desenvolupar en un àmbit del pla especial de reserva, i és la seua documentació la corresponent als pla especial. Quant a l'ordenació de l'àmbit, quedarà concretada mitjançant el corresponent pla parcial que haurà de tramitar-se previ al desenvolupament de l'actuació.
  
Pel que fa a l'absència de diferenciació de zones d'ordenació d'usos, tot l'àmbit té com a únic ús previst el derivat de les activitats vinculades a la logística del transport.
  
b) En relació amb la competència per a promoure pla especial, és aquesta la figura recollida en l'article 37 de la Llei Reguladora de l'Activitat Urbanística, en relació amb l'article 42.2 d'aqueixa llei.
  
c) En relació amb l'actuació de l'IVHSA en el procediment expropiatori, caldrà ajustar-se al que disposa el Decret 199/2004, pel qual s'aprova l'Estatut de l'Ens Gestor de la Xarxa de Transport de la Generalitat Valenciana.
  
Segon
  
S'han presentat escrits d'al·legacions per part de l'Ajuntament d'Aldaia en dates 20.08.2004, 07.09.2004 i 08.10.2004, que es refereixen a qüestions relatives a l'afecció a la inundabilitat d'Aldaia per l'increment de vessament que suposarà la urbanització de la zona, com també al projecte de canalització del barranc del Pozalet (que afectaria part de l'àmbit del parc logístic). L'escrit proposa que es condicione el desenvolupament de la urbanització del parc logístic a la prèvia execució de les obres de defensa integral contra avingudes de la rambla del Poyo projectades o estudiades per la Confederació Hidrogràfica del Xúquer.
  
L'esmentada autorització de la Confederació Hidrogràfica Xúquer, emesa en data 29 de gener de 2004, inclou la solució per a les aigües pluvials procedents del parc logístic, mitjançant la construcció del col·lector en el marge esquerre de la rambla.
  
Tercer
  
Els plans especials d'ordenació d'usos estan expressament regulats en l'article 86.D del Reglament de Planejament de la Comunitat Valenciana.
  
Cal fer les següents consideracions puntuals:
  
En relació amb el camí ramader assagador d'Aragó, respecte al qual es proposa la seua desviació i reposició, amb amplària mínima de 15 metres, i respecte a la connexió entre la sendera de Carasols i el nou traçat de l'assagador d'Aragó, ha de regir-se segons el que dispose la Direcció General de Gestió del Medi Natural.
  
Respecte a la Xarxa Primària de Zones Verdes, ha de complir-se la condició recollida en la declaració d'impacte ambiental.
  
Segons l'article 2 de l'annex al Reglament de Planejament, la xarxa primària interna serà computable com a xarxa secundària a l'efecte del compliment dels estàndards aplicables per a la redacció de plans d'ordenació detallada. Anàlogament, la zona verda primària podrà computar com a xarxa secundària a l'efecte de dotacions.
  
Quart
  
L'objecte del projecte és la formalització de l'instrument urbanístic adequat que possibilite el canvi de la classificació vigent del sòl, que passa de sòl no urbanitzable a sòl urbanitzable, i permet la implantació d'empreses i activitats lligades al sector del transport i la logística. L'objecte del document és determinar, també, la pertinent definició dels elements corresponents a l'ordenació estructural associada al nou sector definit.
  
La present actuació que suposa la fase II del Parc logístic consta de 690.516 m2 dels quals 675.728 m2 pertanyen al terme de Riba-roja de Túria i 14.788 m2 a Loriguilla. La superfície computable del sector a l'efecte d'edificabilitat resulta de 677.543 m2.
  
La modificació proposada canvia la classificació actual de sòl no urbanitzable a la classificació de sòl urbanitzable, i se situa la totalitat de l'àrea en l'àmbit definit pel pla especial de delimitació àrea de reserva.
  
El document defineix els límits del sector i de l'àrea de repartiment, el seu aprofitament tipus i la xarxa primària o estructural adscrita a l'esmentat sector.
  
No s'han diferenciat distintes zones d'ordenació urbana, i es deixa aquesta diferenciació, si és possible, per a la posterior ordenació detallada.
  
L'actuació defineix un únic sector corresponent amb la totalitat de l'àmbit d'actuació.
  
En els plànols es recullen les zones de servitud determinades per les diferents legislacions sectorials:
  
1. En l'àmbit de les carreteres s'expressa, a més de la franja de servitud, la banda d'afecció del bypass.
  
2. En l'àmbit de l'afecció aeroportuària, es recull la planta i cotes d'afecció establides per la planificació d'una segona pista a l'aeroport de Manises.
  
3. Pel que fa al camí ramader assagador d'Aragó, es proposa una desviació i reposició, amb una amplària mínima de 15 metres per la banda verda que es desenvolupa de nord a sud en la vora est de l'àrea. La connexió entre la sendera de Carasols i el nou traçat de l'assagador d'Aragó mantindrà i millorarà la funcionalitat d'ambdues vies.
  
4. Es defineix la banda d'edificació prohibida paral·lela a la línia Catadau-l'Eliana de Red Eléctrica de España.
  
Respecte de la xarxa primària existent proposada, no s'inclou l'execució d'accessos exteriors adscrits al sector. La connexió del sector amb la xarxa viària existent es planteja a través de l'accés al polígon industrial l'Oliveral i de la seua xarxa viària interna.
  
L'estructura viària interna del sector es recolza en eixos de direcció N-S i O-E respectivament, formant una gran quadrícula que podria estendre's, segons els mateixos eixos, més enllà de l'àmbit d'actuació.
  
Quant a la Xarxa Primària de Zones Verdes, en aquesta fase II es distribueixen dos grans cordons que delimiten el sector per l'est i l'oest, complint una funció de barrera verda i suavitzant l'impacte visual. S'estableix una franja verda de nord a sud al llarg de tota la vora est del sector, de superfície de 51.532 m2. S'estableix una segona franja verda paral·lela al bypass, i compresa entre el límit del domini públic d'aquesta infraestructura i la banda verda establida per a l'àrea de sòl dotacional públic (I fase del Parc logístic), l'amplària mitjana de franja de la qual és de 38 metres i la superfície total és de 54.770 m2.
  
L'accés en aquesta II fase es realitza mitjançant la connexió projectada per a la urbanització de l'àrea de sòl dotacional (I fase), en fase de construcció.
  
La xarxa viària primària definida inclou la possible connexió amb un nou accés al Polígon l'Oliveral i al mateix parc logístic.
  
Els usos globals que s'han de localitzar en l'àmbit d'actuació són els d'ús dominant d'indústria i magatzem relacionats directament o indirectament amb el sector del transport i la logística i el d'aparcaments a l'aire lliure per a ús públic o privat. Els usos compatibles són els d'assistència i reparació de vehicles automòbils o maquinària auxiliar; activitats destinades a l'estacionament, manteniment, reparació, neteja, guarda, emmagatzematge i manipulació de contenidors; activitats comercials i terciàries no qualificades i aquelles qualificades que no es consideren incompatibles; oficines vinculades a la resta d'usos permesos; ús hoteler i de serveis de restauració; ús esportiu; usos dotacionals socioculturals, administratiu, sanitari, de comunicació, infraestructures i serveis urbans; aparcaments destinats a l'ús dominant; i oficines destinades a l'ús dominant. Com a ús incompatible s'estableix el residencial i la resta d'usos no vinculats directament amb el sector del transport i de la logística.
  
Cinqué
  
La tramitació ha sigut correcta, conforme al que establixen els articles 38, 42 i 43 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Sisé
  
La documentació està completa, als efectes del compliment del que han preceptuat els articles 24 i 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Seté
  
Les determinacions contingudes en el projecte es consideren correctes, no obstant això, pel que fa a la futura ordenació detallada, s'indica que el posterior instrument de desenvolupament que la definisca ha d'avaluar la necessitat i, si és el cas, la millor ubicació d'una planta depuradora de les aigües residuals generades.
  
Han de regir les condicions que puguen establir-se en aquesta, especialment pel que fa al programa de vigilància ambiental, que ha de recollir el tipus de controls que s'han de realitzar sobre la qualitat de les aigües pluvials abocades a la bassa receptora i bombades a la rambla del Poyo, per estar inclosa l'actuació en l'àmbit del PORN de la conca hidrogràfica de l'Albufera.
  
Octau
  
D'altra banda, també s'observen els següents condicionants:
  
- L'entitat gestora encarregada del subministrament d'aigua ha de certificar l'existència de recursos hídrics en quantitat i qualitat suficients a fi de garantir el consum estimat, segons l'activitat que es pretén realitzar i la instal·lació de hidrants contra incendis.
  
- L'entitat gestora de l'EDAR ha de certificar que la capacitat d'aquesta pot admetre el volum d'aigua residual generat en el sector.
  
- El posterior pla parcial ha d'incorporar les previsions d'estudi acústic previstes en la legislació vigent en matèria de contaminació acústica, com també les servituds aeroportuàries recollides en el recent pla especial aeroportuari, tal com indica l'informe emés per la DG d'Aviació Civil de data 23 de setembre de 2004.
  
Nové
  
El conseller de Territori i Habitatge és l'òrgan competent per a resoldre sobre l'aprovació definitiva de plans especials promoguts per administracions no municipals, de conformitat amb el que disposa l'article 39, per remissió dels articles 54 i 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme de València, resolc:
  
Aprovar definitivament el Pla especial modificatiu amb expedient d'homologació de la segona fase del Parc logístic de Riba-roja de Túria, amb les condicions que han quedat recollides en el cos de la present resolució i que deriven fonamentalment de la declaració d'impacte ambiental, de la Demarcació de Carreteres del Ministeri de Foment i de la Direcció General d'Aviació Civil, que han d'incorporar-se al posterior pla parcial. Es condiciona l'aprovació del posterior pla parcial II fase Parc logístic en els termes municipals de Riba-roja de Túria i Loriguilla que es justifiquen els punts següents:
  
- Informe favorable i autorització de la Direcció General de Gestió del Medi Natural respecte a les modificacions al traçat dels dos camins ramaders.
  
- Certificat de l'entitat gestora encarregada del subministrament d'aigua sobre l'existència de recursos hídrics en quantitat i qualitat suficients.
  
- Certificat de l'entitat gestora de l'EDAR sobre la capacitat d'aquesta per a admetre el volum d'aigua residual generat en el sector.
  
- Incorporació de les condicions indicades en els informes de la Demarcació de Carreteres del Ministeri de Foment (zona de protecció de 500 metres) i de la Direcció General d'Aviació Civil.
  
- Malgrat no estar afectada l'actuació pel Patricova, estudi d'inundabilitat de la zona en relació amb la solució proposada per a la recollida i l'abocament de les aigües pluvials a la bassa projectada.
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'Òrgans Urbanístics de la Generalitat, i els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.